IMPRESSIO SACRORUM STIGMATUM

S. P. N. FRANCISCI

Duplex II. classis

in I. Vespersis

Ex Antiphonale Romano-Seraphicum: Pro Horis Diurnis
a Sacra Rituum Congregatione recognitum et approbatum atque auctoritate
RMI R. Bonaventurae Marrani
totius Ordinis Fratrum Minorum Generalis editum.
Typis Societatis S. Iannis Evangelistae
Desclée & Socii
 S. Sedis Apostolicae et Sacrorum Rituum congregationis Tyupographi
Parissii, Tornaci, Romae, 1928.
pp. 934-940.

1 Ant. 1. D  Crucis vox hunc allóquitur, * ter dicens: Tu te praépara; vade, Francísce, répara domum meam quae lábitur. Ps. 109  Dixit Dóminus Domino Meo: * Sede a dextris Meis 482

2. Ant. 2. D  Crucis verbum propónitur * Frátribus per Antónium, et Francíscus ad óstium in crucis modum cérnitur.  Ps. 110  Confitébor tibi Dómine in toto corde meo, * in consílio iustórum et congregatione  483  

3. Ant. 3. D  Crucis arbor exímia, * per os Francísci súrgere appárens, cogit fúgere dracónem et daemónia.  Ps. 111. Beátus vir qui timet Dominum: * in mandátis eius volet nimis. 484

4. Ant. 4. D Crucis signum Tau líttera * fronti Francísci scríbitur; quae várie distínguitur miránda lucis ópera.  Ps. 112. Laudáte púeri Dominum: * laudáte nomen Domini.  485

5. Ant. 5. D  Crucis mangum mystérium * super Francísco cláruit, dum signátus apparuit cruce duórum énsium. Ps. 116. Laudáte Dóminum omnes gentes: * laudáte eum omne populi. 489
Capitulum	Gal. 6, 14

Fratres: Mihi autem absit gloriári, † nisi in Cruce Dómini nostri Iesu Christi: * per quem mihi mundus crucifíxus est et ego mundo.

HYMNUS

Crucis Christi mons Alvérnae
Recénset mystéria,
Ubi salútis aetérnae
Dantur privilégia:
Dum Francíscus da lucérnae
Crucis sua stúdia.

Hoc in monte vir devótus,
Specu solitária,
Pauper, a mundo semótus,
Condénsat ieiúnia:
Vigil, nudus, ardens totus,
Crebra dat suspíria.

Solus ergo clasus orans,
Mente sursum ágitur;
Super gestis Crucis plorans
Maeróre confícitur:
Crucísque fructum implórans
Anima resólvitur.
Ad quem venit Rex e caelo
Amíctu Seráphico,
Sex alárum tectus velo
Aspéctu pacífico:
Affixúsque Crucis telo,
Porténto mirífico.

Cernit servus Redemptórum,
Passum impassíbilem:
Lumen Patris et splendórum,
Tam pium, tam húmilem:
Verbórum audit tenórem
Viorgo non effábilem.

Vertex montis inflammátur,
Vicínis cernéntibus:
Cor Francísci transformátur
Amóris ardóribus:
Corpus vero mox ornátur
Mirándis Stigmátibus.

Collaudétur Crucifíxus,
Tollens mundi scélera,
Quem laudat concrucifíxus,
Crucis ferens vúlnera:
Francíscus prorsus inníxus
Super mundi foédera. Amen

v. Signásti, Dómine, servum tuum Francíscum.
R. Signis redemptiónis nostrae.

Ad Magnificat, Antiphona.

Caelórum candor splénduit, *
Novum sidus emícuit:
Sacer Francíscus cláruit,
Cui Seraph appáruit,
Obsígnans eum vúlnere
In volvis, plantis, látere,
Dum formam Crucis gérere
Vult corde, ore, ópere.

Oratio

Dómine Iesu Christe qui, frigescénte mundo, ad inflammándum corda nostra tui amóris igne, in carne beatíssimi Patris nostri Francísci Passiónis tuae sacra Stígmata renovásti: † concéde propítius; ut eius méritis et précibus crucem iúgiter ferámus, * et dignos fructus poeniténtiae faciámus. Qui vivis et regnas.

Ad Completorium. de Dominica
AD LAUDES et per Horas.

Antiphonae et Capitulum. Fratres.  ut in I. Vesperis; Psalmi de Dominica.

HYMNUS

Plaude, turba paupércula, *
Pare ditáta páupere;
Laudis propína pócula,
Sacro depréssa úbere.

Hic simplex, rectus, húmilis,
Pacis cultor amábilis,
Lumen in vase fíctili
Ardens, lucens in frágili.

Vili contéctus tégmine,
Sancto caléscens Flámine,
Inter caeli charísmata,
Christi recépit Stígmata.

Carnem mundúmque cónterens,
Hostes malígnos próterens,
Auream victor méruit
Auréolam, dum dócuit.

Pauper nudus egréditur,
Caelum dives ingréditur:
Spargit virtútum múnera,
Aegris proflígat vúlnera.

Verórum Pater páuperum,
Nos páuperes fac spíritu:
Consórtes redde Súperum,
Eréptos ab intéritu.

Patri, Nato, Paráclito
Decus, honor, et glória:
Sancti sint huius mérito
Nobis aetérna gáudia. Amen.

v. Signásti, Dómine, servum tuum Francíscum.
R. Signis redemptiónis nostrae.

Antiphona ad Benedictus.

O Martyr desidério, *
Francísce quanto stúdio
Compátiens hunc séqueris,
Quem passum libro réperis
Quem aperuísti!
Tu cóntuens in áere
Seraph in cruce pósitum,
Ex tunc in palmis, látere
Et pédibus effígiem
Fers plagárum Christi.
Tu gregi tuo próvide,
Qui post felícem tránsitum,
Dirae prius et lívidae,
Glorificátae spéciem
Carnis praetendísti.

Ad Horas. Psalmi de feriali. Ant. de I. Vesperis; Caput  Fratres. R.R. br. ut sequentes:

Ad Tertiam.  Pósuit me sibi Deus * Quasi in signum. V. Circúmdedit me lánceis suis. Quasi. Glória Patri, et Fílio, et Spirítu Sancto. V. Sagítae tuae, Dómine, infixae sunt mihi. R. Et confirmásti super me manum tuam.

Ad Sextam. Sagítae tuae, Dómine, infixae sunt mihi. V. Et confirmásti super me manum tuam. Glória Patri, et Fílio, et Spirítu Sancto. V. Manus meae stillavérunt myrrham. R. Et dígiti mei pleni myrrha probatíssima.

Ad Nonam. Manus meae stillavérunt myrrham. V. Et dígiti mei pleni myrrha probatíssima. Glória Patri, et Fílio, et Spirítu Sancto. V. Cor meum et caro mea. R. Exsultavérunt in Deum vivum.

in II. Vespersis

Omnia ut in I. Vesperis, praeter ea quae sequuntur:

HYMNUS

Decus morum, dux Minórum, *
Francíscus, tenens praémium,
In te vite datur vitae,
Christe Redémptor ómnium.

Plaudat frater: regnat Pater,
Concívis caeli cívibus;
Cedat fletus, psalat coetus,
Exsúltet caelum láudibus.

Demptum solo, datum polo,
Signórum probant ópera;
Ergo vivit, nam adívit
Aetérna Christi múnera.

Pro terrénis, votis plenis,
Repórtat dona glóriae:
Quem decóras, quem honóras,
Summae Deus cleméntiae.

Hunc sequántur, huic iugántur
Qui ex Aegýpto éxeunt:
In quo duce, clara luce,
Vexílla Regis pródeunt.

Regis signum ducem dignum
Insígnit manu, látere:
Lux accédit, nox recédit,
Iam lucis orto sídere.

Est dux fidus, clarum sidus:
Ducit, relúcet, dévia
Devitándo, demonstrándo
Beáta nobis gáudia.
Mina gregem,
Dux, ad Regem,
Collísor hostis cállidi:
Nos condúcas et indúcas
Ad caenam Agni próvidi. Amen.

v. Signásti, Dómine, servum tuum Francíscum.
R. Signis redemptiónis nostrae.

Ad Magnificat, Antiphona.

Crucis appáret hóstia, *
Tensis in cruce bráchiis,
Sex alis tecta váriis
Cum vultus elegántia:
Quae Francísci cor áttrahit,
Augens ei charísmata,
Súaque sacra Stígmata
In eius carnem prótrahit.

Ad Completorium. de Dominica